Document ID: 32014R1342

REGOLAMENT TAL-KUMMISSJONI (UE) Nru 1342/2014
tas-17 ta' Diċembru 2014
li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fir-rigward tal-Annessi IV u V
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 850/2004 tal-Parlament Ewropew u tal-Kunsill tad-29 ta' April 2004 dwar pollutanti organiċi persistenti u li jemenda d-Direttiva 79/117/KEE (1), u b'mod partikulari l-Artikolu 7(4)(a) u (5) u l-Artikolu 14(2) u (4) tiegħu,
Billi:
(1)
Ir-Regolament (KE) Nru 850/2004 jimplimenta fil-liġi tal-Unjoni l-impenji maqbulin fil-Konvenzjoni ta' Stokkolma dwar Materjal Organiku Persistenti li Jniġġes (minn hawn 'il quddiem “il-Konvenzjoni”) approvat permezz tad-Deċiżjoni tal-Kunsill 2006/507/KE (2), f'isem il-Komunità u fil-Protokoll tal-Konvenzjoni tal-1979 dwar it-Tniġġis Transkonfinali tal-Arja Fuq Distanza Twila rigward Materjal Organiku Persistenti li Jniġġes (minn hawn 'il quddiem “il-Protokoll”) approvat permezz tad-Deċiżjoni tal-Kunsill 259/2004/KE (3), f'isem il-Komunità.
(2)
Fir-raba' laqgħa tal-Konferenza tal-Partijiet għall-Konvenzjoni mill-4 sat-8 ta' Mejju 2009, ġie maqbul li jiżdiedu l-klorodekon, l-eżabromobifenil, l-eżakloroċikloeżani, inkluż l-lindan, il-pentaklorobenżen, l-etere tat-tetrabromodifenil, l-etere tal-penta odifenil, l-etere tal-eżabromodifenil u l-etere tal-ettabromodifenil, kif ukoll l-aċidu sulfoniku perfluworottan u d-derivati tiegħu (minn hawn 'il quddiem “PFOS”) fl-Annessi tal-Konvenzjoni.
(3)
Fid-dawl ta' tħassib dwar il-kompletezza u kemm hija rapreżentattiva l-informazzjoni xjentifika dwar il-kwantitajiet u l-konċentrazzjonijiet tal-POP difenileteri bromurati u PFOS fl-oġġetti u l-iskart, dawk is-sustanzi kienu provviżorjament elenkati fl-Annessi IV u V tar-Regolament (KE) Nru 850/2004 mingħajr indikazzjoni tal-limiti ta' konċentrazzjoni massima.
(4)
Ġiet ivvalutata d-dejta xjentifika addizzjonali dwar kwantitajiet u konċentrazzjonijiet tal-POP difenileteri bromurati u PFOS fl-oġġetti u l-iskart issa ġiet ivvalutata. Għaldaqstant, hu neċessarju li jiġu stabbiliti limiti ta' konċentrazzjoni massima għal dawn il-materjali organiċi persistenti li jniġġsu mingħajr dewmien bla bżonn biex tkun żgurata l-applikazzjoni uniformi tar-Regolament (KE) Nru 850/2004 u biex jiġi evitat il-ħruġ kontinwu ta dawk is-sustanzi fl-ambjent.
(5)
Fis-27 sessjoni tiegħu mill-14 sat-18 ta' Diċembru 2009, il-Korp Eżekuttiv tal-Protokoll iddeċieda li jżid l-eżaklorobutadine, in-naftaleni poliklorinati u l-paraffini klorinati ta' katina qasira mal-Protokoll.
(6)
Fil-ħames laqgħa mill-25 sad-29 ta' April 2011, il-Konferenza tal-Partijiet għall-Konvenzjoni qablet li żżid l-endosulfan mal-lista ta' materjal organiku persistenti li jniġġes li għandu jiġi eliminati madwar id-dinja, b'xi eċċezzjonijiet.
(7)
Fid-dawl tad-deċiżjonijiet meħuda mill-Korp Eżekuttiv tal-Protokoll u l-Konferenza tal-Partijiet tal-Konvenzjoni, hu meħtieġ li jiġu aġġornati l-Annessi IV u V tar-Regolament (KE) Nru 850/2004 biex jiġu inklużi dawk is-sustanzi.
(8)
Ir-Regolament (KE) Nru 850/2004 għandu għaldaqstant jiġi emendat skont dan.
(9)
Biex jingħata biżżejjed żmien lill-kumpaniji u l-awtoritajiet kompetenti jadattaw għar-rekwiżiti l-ġodda, dan ir-Regolament għandu jibda japplika mit-18 ta' Ġunju 2015.
(10)
Il-miżuri pprovduti f'dan ir-Regolament huma skont l-opinjoni tal-Kumitat stabbilit skont l-Artikolu 39 tad-Direttiva 2008/98/KE tal-Parlament Ewropew u tal-Kunsill (4),
ADDOTTAT DAN IR-REGOLAMENT:
Artikolu 1
Ir-Regolament (KE) Nru 850/2004 hu emendat kif ġej:
(1)
L-Anness IV jinbidel bit-test fl-Anness I ta' dan ir-Regolament.
(2)
L-Anness V hu emendat skont l-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum ta' wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan għandu jibda japplika mit-18 ta' Ġunju 2015.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta' Diċembru 2014.

Labels: 3
1
20